**ОБРАЗЛОЖЕЊЕ**

**I. Уставни основ за доношење закона**

Уставни основ за доношење закона садржан је у одредбама члана 97. тачка 10. Устава Републике Србије, којим је прописано да Република Србија, поред осталог, уређује и обезбеђује систем у области културе.

**II. Разлози за доношење закона**

Законом о култури („Службени гласник РС”, бр. 72/09, 13/16, 30/16 – исправка, 6/20, 47/21 и 78/21) је утврђено да Министарство надлежно за културу, орган аутономне покрајине, односно орган јединице локалне самоуправе, најмање једном годишње, расписују јавне конкурсе ради прикупљања предлога за финансирање или суфинансирање пројеката у култури, као и пројеката уметничких, односно стручних и научних истраживања у култури. О избору пројеката по расписаном јавном конкурсу одлучује министар, односно надлежни орган аутономне покрајине, односно надлежни орган јединице локалне самоуправе, на образложени предлог стручне комисије коју образује орган који расписује конкурс. Законом о кинематографији је утврђено да Филмски центар (у даљем тексту: Центар) као поверени посао, два пута годишње расписује и спроводи јавни конкурс ради прикупљања предлога за финансирање или суфинансирање пројеката производње домаћих филмова. Предлог одлуке о избору пројеката по расписаном јавном конкурсу доноси комисија коју образује Центар, а на основу предлога конкурсне комисије Управни одбор Центра доноси одлуку о избору пројеката и додели средстава за финансирање и суфинансирање изабраних пројеката у року од 15 дана од доношења предлога комисије.

Разлог за доношење Закона о измени Закона о кинематографији се односи на потребу усаглашавања овог закона са Законом о култури у смислу одређивања надлежног органа за доношење одлуке о избору пројеката по расписаном јавном конкурсу. С тим у вези, изменом закона се предлаже да уместо Управног одбора Центра, директор Центра доноси одлуку о предлогу комисије, што је више у складу са осталим јавним конкурсима који се расписују на основу Закона о култури, у којима одлуку о избору пројеката на основу предлога комисије, доноси министар надлежан за културу.

**III. Основни правни институти и појединачна решења**

**Члан 1.** Овим чланом се утврђује да на основу предлога конкурсне комисије директор Центра доноси одлуку о избору пројеката и додели средстава за финансирање и суфинансирање изабраних пројеката у року од 15 дана од доношења предлога комисије.

**Члан 2.** Овим чланом регулише се време ступања на снагу закона.

**IV. Процена финансијских средстава потребних за спровођење закона**

За спровођење овог закона нису потребна буџетска средства.